Urmareste Modifică dimensiunea fontului: Play

Bucureşti, 25 mar /Agerpres/ - Direcţia Naţională Anticorupţie a făcut apel în dosarul Microsoft, a anunţat vineri procurorul-şef al DNA, Laura Codruţa Kovesi.



"În cursul zilei de azi am înregistrat la ÎCCJ cererea de apel, urmează să motivăm în zilele următoare, după ce o să analizăm şi motivarea instanţei de judecată", a declarat Kovesi, după ce a participat la bilanţul Inspecţiei judiciare a CSM, întrebată dacă DNA va contesta condamnările din dosarul Microsoft.



Ea a spus că nu comentează soluţia instanţei. "Nu pot să comentez soluţia instanţei. Ce avem de comentat o să comentăm în scris atunci când vom depune motivarea pentru cererea de apel", a răspuns şefa DNA, întrebată dacă i se par mici condamnările în dosarul Microsoft.



Judecătorii de la Înalta Curte de Casaţie şi Justiţie au dat joi sentinţa în dosarul Microsoft:



* omul de afaceri Nicolae Dumitru - un an şi 6 luni închisoare cu suspendare;



* fostul ministru Gabriel Sandu - 2 ani cu executare;



* omul de afaceri Dorin Cocoş - 2 ani cu executare;



* fostul primar al municipiului Piatra Neamţ Gheorghe Ştefan - 3 ani cu executare.



În cazul omului de afaceri Nicolae Dumitru, instanţa a dispus un termen de supraveghere de 3 ani, acesta fiind obligat să presteze muncă neremunerată în folosul comunităţii pe o durată de 90 de zile în cadrul Administraţiei Domeniului Public sector 2. De asemenea, judecătorii au decis încetarea măsurii controlului judiciar.



Magistraţii au mai decis ca din pedepsele primite de Dorin Cocoş, Gabriel Sandu şi Gheorghe Ştefan să fie scăzute perioadele în care aceştia au stat în arest preventiv şi arest la domiciliu (aproximativ 8 luni pentru fiecare), fiindu-le interzisă exercitarea unor drepturi civile pe o perioadă de 2 ani, după executarea închisorii.



În plus, judecătorii au dispus confiscarea următoarelor sume: un milion de euro de la Dumitru Nicolae; 2.196.035 euro de la Gabriel Sandu; 3.700.000 euro de la Dorin Cocoş; 3.996.360 euro de la Ştefan Gheorghe.



Totodată, a fost menţinut sechestrul asigurător pe bunurile inculpaţilor.



Decizia nu este definitivă şi poate fi atacată cu apel. AGERPRES/(AS - autor: Mirela Bărbulescu, editor: Claudia Stănescu)